KOMISIJOS SPRENDIMAS
2005 m. kovo 9 d.
dėl dalinės EN 71-1:1998 standarto „Žaislų sauga - 1 dalis: mechaninės ir fizinės savybės“ neatitikties pagrindiniams saugos reikalavimams, numatytiems Tarybos direktyvoje 88/378/EEB
(pranešta dokumentu Nr. K(2005) 542)
(Tekstas svarbus EEE)
(2005/195/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. gegužės 3 d. Tarybos direktyvą 88/378/EEB dėl valstybių narių įstatymų, susijusių su žaislų sauga, suderinimo (1), ypač į jos 6 straipsnio 1 dalies antrą pastraipą,
atsižvelgdama į Nuolatinio komiteto, įsteigto remiantis 1988 m. birželio 22 d. Europos Parlamento ir Tarybos direktyvos 98/34/EB, nustatančios informacijos apie techninius standartus, reglamentus (2) ir informacinės visuomenės paslaugų taisykles teikimo tvarką, 5 straipsniu,
kadangi:
(1)
Remiantis Direktyva 88/378/EEB laikoma, kad žaislai atitinka pagrindinius tos direktyvos 3 straipsnyje nurodytus saugos reikalavimus, jeigu jie atitinka jiems taikomus nacionalinius standartus, perkeliančius suderintus standartus, kurių nuorodos numeriai buvo paskelbti Europos Sąjungos oficialiajame leidinyje.
(2)
Valstybės narės privalo paskelbti nacionalinių standartų, perkeliančių suderintus standartus, kurių nuorodos numeriai buvo paskelbti Europos Sąjungos oficialiajame leidinyje, nuorodos numerius.
(3)
1998 m. liepos 15 d. Europos standartizacijos komitetas (CEN) Komisijos pavedimu sudarė ir patvirtino suderintą EN 71-1:1998 standartą „Žaislų sauga - 1 dalis: mechaninės ir fizinės savybės“, kurio nuorodos pirmą kartą buvos paskelbtos Europos Sąjungos oficialiajame leidinyje1999 m. liepos 28 d (3).
(4)
Pagal to suderinto standarto 4.6 punktą žaislai ir žaislų dalys, pagamintos iš plėtriųjų medžiagų, kurios, remiantis cilindro bandymu, priskiriamos mažoms dalims, negali plėstis daugiau kaip 50 % bet kuria kryptimi atliekant 8.14 punkte numatytą bandymą, t. y. visiškai panardinant konteineryje tam tikromis sąlygomis 24 val. laikotarpiui.
(5)
Ispanijos institucijos teigia, kad, nepaisant atitikties atitinkamam suderintam standartui, šie gaminiai vis tiek gali kelti pavojų vaiko sveikatai, jeigu mažos dalys atsiskirtų ir būtų prarytos.
(6)
Atlikusios bandymus su kai kuriais iš plėtriųjų medžiagų pagamintais žaislais, Ispanijos institucijos padarė išvadą, kad žaislai gali ir toliau plėstis, jeigu jie laikomi panardinti ilgiau kaip 8.14 punkte numatytas 24 val. laikotarpis. Atsižvelgiant į tai, kad objektas virškinamajame trakte gali išbūti ilgiau kaip 24 val., bandymo metode nurodytas 24 val. laikotarpis gali būti per trumpas tiriant fizinio sužalojimo pavojų, kylantį prarijus mažus žaislus ar žaislų dalis.
(7)
Be to, fizinio sužeidimo pavojus yra ypač didelis, kai galima lengvai atskirti mažas dalis ar gabalėlius. Nors atitinkamo suderinto standarto 4.6 punkte reikalaujama, kad su žaislais ir žaislų dalimis būtų atliktas cilindro bandymas, jame neatsižvelgiama į galimybę, kad vaikai lengvai gali atsikąsti, nusukti arba išskobti dalelę didelio žaislo, kuris netelpa į cilindrą ir neturi mažų dalių.
(8)
Todėl remiantis Ispanijos institucijų, kitų nacionalinių institucijų, Europos standartizacijos komiteto (CEN) ir Direktyva 98/34/EB įsteigto Nuolatinio komiteto pateikta informacija, akivaizdu, kad nebegalima preziumuoti, kad atitiktis suderintam EN 7-1:1998 standartui „Žaislų sauga - 1 dalis: mechaninės ir fizinės savybės“ laikoma atitiktimi pagrindiniams saugos reikalavimams tiek, kiek tai susiję su minėto standarto 4.6 punktu, ir 8.14 punktu, jei tai susiję su 24 valandų panardinimo bandymu.
(9)
Todėl būtina numatyti atitinkamą pastabą skelbiant suderinto EN 71-1:1998 standarto „Žaislų sauga - 1 dalis: mechaninės ir fizinės savybės“ nuorodas,
PRIĖMĖ ŠĮ SPRENDIMĄ:
1 straipsnis
Jeigu žaislai ir žaislų dalys yra pagamintos iš plėtriųjų medžiagų, suderintas EN 71-1:1998 standartas „Žaislų sauga - 1 dalis: mechaninės ir fizinės savybės“, kurį 1998 m. liepos 15 d. patvirtino Europos standartizacijos komitetas (CEN), neatitinka pagrindinių Direktyvos 88/378/EEB 3 straipsnyje minimų saugos reikalavimų tiek, kiek tai susiję su minėto standarto 4.6 punktu, ir 8.14 punktu, jei tai susiję su 24 valandų laikotarpiu, per kurį žaislas turi būti laikomas panardintas konteineryje.
2 straipsnis
Skelbiant suderinto EN 71-1:1998 standarto „Žaislų sauga - 1 dalis: mechaninės ir fizinės savybės“, nuorodas Europos Sąjungos oficialiajame leidinyje, kurį 1998 m. liepos 15 d. patvirtino Europos standartizacijos komitetas (CEN), būtina pateikti tokią papildomą pastabą:
„EN 71-1:1998 standarto 4.6 punktas ir 8.14 punktas tiek, kiek jis susijęs su 24 valandų laikotarpiu, per kurį žaislas turi būti laikomas panardintas konteineryje, neapima visų rizikos atvejų, kuriuos kelia žaislai ir žaislų dalys, pagamintos iš plėtriųjų medžiagų. Šia prasme standartas nesuteikia atitikties prielaidos.“
3 straipsnis
Remiantis Direktyvos 88/378/EEB 5 straipsnio 1 dalimi, prie valstybių narių skelbiamų nacionalinių standartų, perkeliančių suderintą EN 71-1:1998 standartą „Žaislų sauga - 1 dalis: mechaninės ir fizinės savybės“, nuorodos numerių pateikiama pastaba, tapati šio sprendimo 2 straipsnyje numatytai pastabai.
4 straipsnis
Šis sprendimas yra skirtas valstybėms narėms.
Priimta Briuselyje, 2005 m. kovo 9 d.